300.000 får brev: Uføre skal kunne jobbe mer
- I dag har uføre bare kunnet tjene opptil 1 G - eller 85. 000 kroner - i tillegg til pensjonen. Konsekvensene av å tjene over denne grensen har vært alvorlig for den enkelte, med tap av uføregrad. Vi ønsker at de som er i stand til å jobbe litt, skal kunne gjøre det, uten å måtte være redde for å miste deler av trygden, sier ytelsesdirektør i NAV Kjersti Monland. Det eneste som skjer med den nye ordningen er at utbetalingen av uføretrygden kan bli justert litt ned, etter hvor mye man tjener. Økonomisk omtrent likt NAV mener at de fleste brukerne vil komme økonomisk omtrent likt eller bedre ut av den nye ordningen. Også skattleggingen av uføreordningen legges om. Trygden vil bli skattlagt som lønn og ikke pensjon. For å kompensere for høyere skatt, økes trygdeutbetalingen. - Vi kan ikke fastslå nøyaktig hvor mye hver enkelt vil få utbetalt. Det vil bli regnet på og mange individuelle forhold spiller inn i forhold til skattenivået, sier Monland. De nye reglene gjør uførepensjon om til uføretrygd og ble vedtatt av Stortinget i fjor. Første utbetaling etter ny ordning blir 20. januar 2015. Fleksibelt - Den er mye mer fleksibel enn den gamle. Uføre kan prøve seg i jobb og finne ut hva som fungerer. Samtidig er de sikret ved at de når som helst kan gå tilbake til uføretrygden, sier Monland. I dagens pensjonsordning har regelverket rammet en stor gruppe NAV-brukere knallhardt dersom ekstra bruttoinntekt har vippet over grunnbeløpet i folketrygden som i dag er drøyt 85 000 kroner. Det store flertallet uføre er NAV-brukere som etter langvarige helseproblemer er blitt uførepensjonister med lav inntekt. - NAV skal ikke pushe uføre ut i arbeidet. Sykdom skal selvsagt fortsatt anerkjennes som en grunn til uføretrygd. Men vi skal motivere uføretrygdede til å jobbe litt. Det skal lønne seg å jobbe, sier Monland. NAV har i dag lansert nettstedet www.nyuforetrygd.no og en informasjonstelefon om uføreomleggingen.
Det skal bli lettere for 300.000 uførepensjonister å jobbe og samtidig beholde uføregraden. I løpet av de neste ukene vil alle landets uføre motta brev om store endringer i uføreordningen.